**Kaffka Margit**

**Kaffka Margit**, teljes nevén Kaffka Margit Emília Johanna, névváltozat: Kafka ([Nagykároly](https://hu.wikipedia.org/wiki/Nagyk%C3%A1roly), [1880](https://hu.wikipedia.org/wiki/1880). [június 10.](https://hu.wikipedia.org/wiki/J%C3%BAnius_10.) – [Budapest](https://hu.wikipedia.org/wiki/Budapest), [1918](https://hu.wikipedia.org/wiki/1918). [december 1.](https://hu.wikipedia.org/wiki/December_1.)) író, költő.

[Ady Endre](https://hu.wikipedia.org/wiki/Ady_Endre) a „nagyon-nagy író-asszony”-nak nevezte a magyar irodalom egyik legjelentősebb női íróját, a [Nyugat](https://hu.wikipedia.org/wiki/Nyugat_%28foly%C3%B3irat%29)nemzedékének fontos tagját. Indulását nemcsak [Kiss József](https://hu.wikipedia.org/wiki/Kiss_J%C3%B3zsef_%28k%C3%B6lt%C5%91%29) és [A Hét](https://hu.wikipedia.org/wiki/A_H%C3%A9t_%28foly%C3%B3irat%2C_1890%E2%80%931924%29) íróköre befolyásolta, hanem – saját vallomása szerint – [Szabolcska Mihály](https://hu.wikipedia.org/wiki/Szabolcska_Mih%C3%A1ly) is.



Életpályája

Apja Kaffka Gyula (1851–1886) főügyész volt, de korán meghalt, így a család szerény körülmények között élt. Anyja Urai Uray Margit (1860–1934). 1880. június 15-én keresztelték. Ösztöndíjasként tanult [Miskolcon](https://hu.wikipedia.org/wiki/Miskolc), a [szatmári irgalmas nővérek](https://hu.wikipedia.org/wiki/P%C3%A1li_Szent_Vinc%C3%A9r%C5%91l_nevezett_Szatm%C3%A1ri_Irgalmas_N%C5%91v%C3%A9rek) [tanítóképző zárdájában](https://hu.wikipedia.org/wiki/Z%C3%A1rdak%C3%A1polna_%28Miskolc%29), ennek fejében egy évet tanított a városban. Ezután [Budapesten](https://hu.wikipedia.org/wiki/Budapest) tanult tovább, és 1902-ben az Erzsébet Leányiskolában polgári iskolai tanári oklevelet szerzett. Visszatért Miskolcra, és a polgári leányiskolában tanított irodalmat és gazdaságtant; tanítványai imádták. Itt jelentek meg első írásai is, versek, novellák, és ekkoriban vált a [Nyugat](https://hu.wikipedia.org/wiki/Nyugat_%28foly%C3%B3irat%29) állandó munkatársává is. Szoros baráti kapcsolatban állt [Kosztolányival](https://hu.wikipedia.org/wiki/Kosztol%C3%A1nyi_Dezs%C5%91), [Babitscsal](https://hu.wikipedia.org/wiki/Babits_Mih%C3%A1ly), [Szabó Dezsővel](https://hu.wikipedia.org/wiki/Szab%C3%B3_Dezs%C5%91_%28%C3%ADr%C3%B3%29) és [Balázs Bélával](https://hu.wikipedia.org/wiki/Bal%C3%A1zs_B%C3%A9la_%28%C3%ADr%C3%B3%29) is.

1905. január 5-én ment férjhez Fröhlich Brúnó erdőmérnökhöz. A következő évben született meg gyermekük, László. Férjét 1907-ben a Földművelődés ügyi Minisztériumba helyezték, így Kaffka elszakadt az általa nem kedvelt Miskolctól, de a pár házassága néhány év alatt tönkrement, elváltak. Budapesten 1910–1915 között tanárként dolgozott, közben 1914. augusztus 18-án [Szegeden](https://hu.wikipedia.org/wiki/Szeged) férjhez ment [Bauer Ervin](https://hu.wikipedia.org/wiki/Bauer_Ervin) elméleti biológushoz, Balázs Béla testvéréhez. Az [első világháború](https://hu.wikipedia.org/wiki/Els%C5%91_vil%C3%A1gh%C3%A1bor%C3%BA) kezdetekor elhagyta a tanári pályát, és csak a [szépirodalomnak](https://hu.wikipedia.org/wiki/Irodalom) élt.

1912-ben jelent meg első (és talán legfontosabb) nagyregénye, a Színek és évek, amely az értékeit vesztett dzsentritársadalommal és a századfordulón élő nők sorsával foglalkozik. Másik nagy sikert aratott regényét, a Hangyabolyt – amelyben a zárdában töltött éveket idézi fel – 1917-ben adták ki.

Az I. világháború után, tizenkét éves fiával együtt a [spanyolnáthajárvány](https://hu.wikipedia.org/wiki/Spanyoln%C3%A1tha) áldozatává vált.

 Művei

* Versek (1904)
* Levelek a zárdából (naplóregény, 1905)
* A gondolkodók és egyéb elbeszélések (elbeszéléskötet, 1906) [Online](http://mek.oszk.hu/16600/16636/)
* Kaffka Margit könyve; Athenaeum, Bp., 1906
* Képzelet-királyfiak (meseregény, 1909)
* Csendes válságok (elbeszéléskötet, 1910) [Online](http://mek.oszk.hu/04500/04566/)
* Költészettan. A polgári leányiskolák 4. osztálya számára; szerk. Frőhlichné Kaffka Margit, Istvánffyné-Márki Gabriella, Nagy Béla; Athenaeum, Bp., 1910 (A polgári leányiskolák magyar nyelv és irodalmi tankönyveinek sorozata)
* Csonka regény és novellák (elbeszéléskötet, 1911) [Online](http://mek.oszk.hu/16700/16724/)
* Tallózó évek (verskötet, 1911)
* Süppedő talajon (elbeszéléskötet, 1912)
* Színek és évek (regény, 1912)
* Utólszor lyrán. Új versek. Anthologia a régebbi versekből; Athenaeum, Bp., 1913 (Modern könyvtár)
* Mária évei (regény, 1913)
* Szent Ildefonso bálja (elbeszéléskötet, 1914)
* Két nyár. Novellák; Nyugat, Bp., 1916 (Nyugat folyóirat könyvei)
* Állomások (regény, 1917)
* Hangyaboly (regény, 1917)
* Kis emberek, barátocskáim (ifjúkori írások, 1918)
* Az élet útján. Válogatott gyűjtemény régi és legújabb költeményeiből; Nyugat, Bp., 1918
* A révnél (elbeszéléskötet, 1918)
* Álom. Kaffka Margit kiadatlan elbeszélései; Franklin, Bp., 1942
* Kaffka Margit összes versei; Franklin, Bp., 1943
* Babamúzeum; Ifjúsági, Bp., 1951 (Kispajtások mesekönyve)
* Kaffka Margit válogatott művei; vál., bev. Bodnár György, sajtó alá rend. Szücs Éva; Szépirodalmi, Bp., 1956 (Magyar klasszikusok)
* Lázadó asszonyok. Összegyűjtött elbeszélések, 1-2.; sajtó alá rend. Kozocsa Sándor; Szépirodalmi, Bp., 1958
* Hullámzó élet. Cikkek, tanulmányok; vál., bev., jegyz. Bodnár György; Szépirodalmi. Bp., 1959
* Kaffka Margit összes versei; sajtó alá rend., jegyz., bibliogr. Kozocsa Sándor; Magyar Helikon, Bp., 1961 (Kis magyar múzeum)
* Marie, a kis hajó; Móra, Bp., 1962 (Kispajtások mesekönyve)
* Csendes válságok. Elbeszélések; összegyűjt., szerk., utószó Kozocsa Sándor; Szépirodalmi, Bp., 1969
* Levelek a zárdából. Elbeszélések; Kriterion, Bukarest, 1970
* Az élet útján. Versek, cikkek, naplójegyzetek; összegyűjt., szerk., bev., jegyz. Bodnár György; Szépirodalmi, Bp., 1972
* Képzelet-királyfiak; vál., szerk., utószó Győri János; Móra, Bp., 1980
* Mária évei; utószó Bodnár György; Bethlen, Sopron, 1994 (Kaffka Margit műveiből)
* Mirjam és Mária. Misztikus és mitikus elbeszélések; Bethlen, Bp., 1995 (Kaffka Margit műveiből)
* Kaffka Margit naplói; Nap, Bp., 2008 (Különleges könyvek)
* A lélek stációi. Kaffka Margit válogatott levelezése; sajtó alá rend., előszó, jegyz. Simon Zsuzsanna; Nap, Bp., 2010

Forrás: https://hu.wikipedia.org/wiki/Kaffka\_Margit